Aktar qabel… Membri tal-ekwipaġġ ta’ ajruplan tat-tiftix Ċiniż raw dawk li ddeskrivew bħala “oġġetti suspettużi” fin-nofsinhar tal-Oċean Indjan waqt li kienu qed iduru jfittxu għall-għall-fdalijiet tal-ajruplan tal-linja tal-ajru tal-Malasja. L-aġenzija tal-aħbarijiet Ċiniża Xinhua tgħid li ntlemħu oġġetti “bojod u kwadri” u mill-ewwel għarrfu lill-Awstraljani – li qed jikkondinaw it-tiftix – bil-lok fejn intlmħu. L-istess tagħrif għaddewh lil vapur Ċiniż li jkisser is-silġ, ix-Xuelong,li qed isalpa lejn il-post li huwa “ 95.1113 degrees fil-lvant u 42.5453 fin-nofsinhar. L-Australian Maritime Safety Authority (AMSA) ikkonfermat li rċeviet l-informazzjoni u qalet li se jsir minn kollox biex dawn l-oġġetti jinstabu. Sadanittant, it-tfittxija għall-fdalijiet tal-ajruplan lil hinn mill-kosta tal-punent tal-Awstralja kompliet lejn it-tramuntana wara li satelliti Franċiżi qabdu affarijiet fil-baħar 850 kilometru barra ż-żona fejn kienet qed issir it-tfittxija min-nhar il-Ħamis. Dal-għodu d-Deputat Prim Minstru Awstraljan Warren Truss qal li t-tfittxija issa qed issir fuq firxa ta’ 68,000 kilometru kwadru. It-tfittxija qed tkompli meta riesaq iċ-ċiklun Gillian minn ħdejn Christmas Island u dan jista’ jfixkel it-tfittxija.